

**KAZLŲ RŪDOS SAVIVALDYBĖS ADMINISTRACIJOS
FINANSŲ SKYRIUS**

Biudžetinė įstaiga. Atgimimo g. 12, LT-69443 Kazlų Rūda.
Duomenys kaupiami ir saugomi Juridinių asmenų registre, kodas 188777932
Skyriaus duomenys: Atgimimo g. 12, LT-69443 Kazlų Rūda, tel.: (8 343) 68 620 / 95 276, el. p. finansai@kazluruda.lt

|  |  |  |  |  |  |
| --- | --- | --- | --- | --- | --- |
| Kazlų Rūdos savivaldybės tarybai |  |  |       | Nr.  |       |
| Į  |       | Nr.  |       |
|  |

AIŠKINAMASIS RAŠTAS

**DĖL NENAUDOJAMO, APLEISTO NEKILNOJAMOJO TURTO SĄRAŠO TVIRTINIMO**

2023-09-13

Kazlų Rūda

**Sprendimo projekto rengimą paskatinusios priežastys:** Vadovaujantis Lietuvos Respublikos nekilnojamojo turto mokesčio įstatymu (toliau – NTMĮ), apleistas ar neprižiūrimas nekilnojamasis turtas – tai nekilnojamasis turtas, kurio būklė kelia pavojų jame ar arti jo gyvenančių, dirbančių ar kitais tikslais būnančių žmonių sveikatai, gyvybei ar aplinkai ir kuris per viešojo administravimo subjekto, vykdančio statinių naudojimo priežiūrą, nustatytą terminą nebuvo suremontuotas ar nugriautas (statiniai ir patalpos apdegę, apgriuvę ar kitaip fiziškai pažeisti, pažeista, nesandari pastato stogo danga, pažeistas apskardinimas, pažeistas, atšokęs, ištrupėjęs pastato fasado tinkas, plytos ar kitos sienų apdailos medžiagos, architektūros elementai, atviri langai, durys ar kitos angos, leidžiančios netrukdomai patekti į neprižiūrimą pastatą, pastatas neatitinka Lietuvos Respublikos statybos įstatymo, statybos techninio reglamento STR 1.07.03:2017 „Statinių techninės ir naudojimo priežiūros tvarka. Naujų nekilnojamojo turto kadastro objektų formavimo tvarka“  ir / ar kitų teisės aktų reikalavimų), ir kuris yra įtrauktas į apleisto ar neprižiūrimo nekilnojamojo turto sąrašą. Apleisto ar neprižiūrimo nekilnojamojo turto sąrašą kiekvienoje savivaldybėje sudaro ir tvirtina savivaldybės taryba.

Į sąrašą įtraukiamas nekilnojamasis turtas, kuris, vadovaujantis NTMĮ 4 straipsniu, yra pripažįstamas mokesčio objektu ir nepatenka į šio įstatymo 7 straipsnyje išvardytų nekilnojamojo turto mokesčiu neapmokestinamų objektų sąrašą. Šis turtas  yra apmokestinamas nekilnojamojo turto mokesčiu.

2022 m. gegužės 30 d. Kazlų Rūdos savivaldybės taryba sprendimu Nr. TS-116 „Dėl nekilnojamojo turto mokesčių tarifų nustatymo 2023 metams“ patvirtino 3 procentų nekilnojamojo turto mokestį nuo nekilnojamojo turto mokestinės vertės juridiniams ir fiziniams asmenims, kurių turtas yra apleistas ar neprižiūrėtas.

Vadovaujantis Lietuvos Respublikos vietos savivaldos įstatymo 6 straipsniu, viena iš savivaldybės savarankiškųjų funkcijų yra statinių naudojimo priežiūra įstatymų nustatyta tvarka.

 2022 m. birželio 27 d. Kazlų Rūdos savivaldybės taryba sprendimu Nr. TS-153 patvirtino Nenaudojamų, apleistų ne žemės ūkio paskirties žemės sklypų, nekilnojamojo turto nustatymo Kazlų Rūdos savivaldybės teritorijoje tvarkos aprašą (toliau tekste – Aprašas).

 2023 m. rugpjūčio 7 d. Administracijos direktoriaus įsakymu Nr. AT-340 sudaryta Nenaudojamų, apleistų ne žemės ūkio paskirties žemės sklypų, nekilnojamojo turto nustatymo Kazlų Rūdos savivaldybės teritorijoje ir sąrašų parengimo komisija (toliau tekste – Komisija). Komisija, vadovaudamasi Aprašo nuostatomis, suregistravo Kazlų Rūdos savivaldybėje esančius apleistus ar neprižiūrimus statinius. Vadovaujantis Aprašu, į preliminarų nenaudojamo, apleisto nekilnojamojo turto sąrašą (toliau – Sąrašas) patekusių statinių savininkams buvo išsiųsti registruoti laiškai, informuojantys apie Sąrašo sudarymą. Savininkai buvo raginami susitvarkyti ir pateikti duomenis Savivaldybei, kodėl jų nekilnojamasis turtas galėtų būti neįrašytas į Sąrašą. Galutinis Komisijos patvirtintas Sąrašas teikiamas tvirtinti Kazlų Rūdos savivaldybės tarybai.

 Vadovaujantis Lietuvos Respublikos asmens duomenų teisinės apsaugos įstatymo, 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nuostatomis, tarybos sprendimo projekte pridėtame Sąraše pateikta 4, 5 ir 6 stulpelių **informacija yra nuasmeninta**.

 Kazlų Rūdos savivaldybės tarybos sprendimu patvirtintas Sąrašas bus pateiktas nekilnojamojo turto mokesčio administratoriui – Valstybinei mokesčių inspekcijai prie Lietuvos Respublikos finansų ministerijos. Apleistų statinių savininkams bus skaičiuojamas nekilnojamojo turto mokestis su maksimaliu (3 procentų) nekilnojamojo turto mokesčio tarifu.

**Sprendimo projekto tikslas:** Sprendimo tikslas – patvirtinti Kazlų Rūdos savivaldybės nenaudojamo, apleisto nekilnojamojo turto sąrašą, pagal kurį nurodyto nekilnojamojo turto savininkams būtų taikomas 3 procentų nekilnojamojo turto mokesčio tarifas. Padidintas nekilnojamojo turto mokestis paskatins nenaudojamo, apleisto ar neprižiūrimo nekilnojamojo turto savininkus rūpintis savo nekilnojamuoju turtu.

**Kokius teisės aktus reikės pakeisti ar panaikinti priėmus šį sprendimą:** Priėmus šį sprendimą, kitų teisė aktų pakeisti ar panaikinti nereikės.

**Kiek biudžeto lėšų pareikalaus:** Biudžeto lėšų nereikės.

**Sprendimo projektas nevertinamas antikorupciniu požiūriu.**

**Kiti pagrindimai ir paaiškinimai:** Sprendimo projektas neprieštarauja galiojantiems Lietuvos Respublikos teisės aktams.

|  |  |  |
| --- | --- | --- |
| Finansų skyriaus vedėja |  | Vaida Makaveckienė |